IRPCทุ่ม800ล้านดอลล์
IRPC ทุ่มงบลงทุน 800 ล้านเหรียญสหรัฐ ขยายกำลังผลิตโพรพิลีนเพิ่ม 2.6 แสนล้านตันต่อปี ทยอยออกหุ้นกู้ 2 หมื่นล้านขายไตรมาสแรกนี้
19 ส.ค. 2554

IRPC ทุ่มงบลงทุน 800 ล้านเหรียญสหรัฐ ขยายกำลังผลิตโพรพิลีนเพิ่ม 2.6 แสนล้านตันต่อปี ทยอยออกหุ้นกู้ 2 หมื่นล้านขายไตรมาสแรกนี้
 




นายไพรินทร์ ชูโชติถาวร กรรมการผู้จัดการใหญ่ บริษัท ไออาร์พีซี (IRPC) เปิดเผยว่า แผนลงทุนในปี 2554 ยังเดินหน้าลงทุนตามแผนเดิม ซึ่งโครงการลงทุนขนาดใหญ่ในปีนี้ คือ โครงการขยายกำลังการผลิตโพรพิลีนเพิ่มอีกปีละ 2.6 แสนตัน ส่งผลให้มีกำลังการผลิตเพิ่มขึ้นเป็นปีละ 7.1 แสนตัน คาดใช้เวลาดำเนินการ 3-4 ปี ใช้เงินลงทุนในโครงการขนาดใหญ่ มูลค่าประมาณ 800 ล้านเหรียญสหรัฐ 
“โครงการลงทุนใหญ่ๆ จะเริ่มเห็นปีนี้ ซึ่งเงินลงทุนส่วนใหญ่ เป็นวงเงินเดิมที่เคยขออนุมัติผู้ถือหุ้นออกหุ้นกู้ไว้เมื่อช่วงปี 2552 วงเงิน 2 หมื่นล้านบาท คาดว่าจะเริ่มทยอยออกหุ้นกู้ในช่วงไตรมาสแรกของปีนี้” นายไพรินทร์ กล่าว
นายไพรินทร์ กล่าวว่า รายได้ของบริษัทในปี 2554 จะเติบโตจากปีก่อนที่อยู่ในระดับประมาณ 2 แสนล้านบาท แม้จะไม่มีกำลังการผลิตใหม่และในช่วงปลายปีบริษัทมีแผนจะปิดซ่อมบำรุงเครื่องจักรครั้งใหญ่ แต่จากฐานราคาน้ำมันดิบที่ปรับตัวสูงขึ้น จะส่งผลให้ราคาปิโตรเคมีปรับตัวเพิ่มขึ้นด้วย
นอกจากนี้ บริษัทยังพัฒนาเม็ดพลาสติกเกรดพิเศษเพิ่มขึ้นอย่างต่อเนื่อง โดยมีเป้าหมายเพิ่มสัดส่วนพลาสติกเกรดพิเศษเป็น 40% จากปัจจุบันที่มีสัดส่วนประมาณ 20% ของรายได้ แม้จะมียอดขายไม่มาก แต่อัตรากำไรขั้นต้นและราคาขายอยู่ในระดับสูง
“เชื่อว่าในปีนี้ราคาเม็ดพลาสติกยังคงอยู่ในระดับที่ดี และในช่วงนี้ยังอยู่สูงกว่า 1,000 เหรียญสหรัฐต่อตัน ส่วนเรื่องปิโตรเคมีมองว่าถ้าเป็นช่วงขาลง ปีนี้จะเป็นปีสุดท้าย โดยส่วนตัวมองว่าปีนี้น่าจะเป็นปีแรกของวงจรขาขึ้นของปิโตรเคมี” นายไพรินทร์ กล่าว
ทั้งนี้ยังได้ลงนามบันทึกข้อตกลงความร่วมมือการพัฒนางานวิจัยด้านวิทยาศาสตร์และเทคโนโลยีกับสำนักงานพัฒนาวิทยาศาสตร์และเทคโนโลยีแห่งชาติ(สวทช.)ในการวิจัยและพัฒนาต่อยอดผลิตภัณฑ์ 5 ประเภทของไออาร์พีซี โดยเน้นผลิตภัณฑ์ที่ช่วยลดผลกระทบสิ่งแวดล้อมและประหยัดพลังงานได้แก่ 1.โครงการกรีนเอบีเอส ที่บริษัทคิดค้นสำเร็จเป็นรายแรกของโลก โดย สวทช.จะวิจัยและพัฒนาเพิ่มคุณภาพของยางพาราให้มีคุณภาพใกล้เคียงกับยางสังเคราะห์มากขึ้น เพื่อเพิ่มการทดแทนยางสังเคราะห์ให้ได้ถึง 50% จากที่ไออาร์พีซีทดแทนได้ 20% 2.โครงการ EPS for Construction การนำโฟมผสมคอนกรีต เป็นวัสดุก่อสร้าง ประหยัดพลังงาน ลดโลกร้อน โดย สวทช. จะช่วยพัฒนาชิ้นงานให้บางและเบา เพิ่มคุณสมบัติการเป็นฉนวน ไม่ติดไฟ
3.โครงการ WPC การผลิตเม็ดพลาสติคผสมขี้เลื่อย ซึ่งมีส่วนรักษาสิ่งแวดล้อม ลดการตัดต้นไม้ และลดการใช้พลาสติก 70% สวทช. จะพัฒนางานขึ้นรูปพลาสติก เช่น เก้าอี้ เป็นต้น 4.โครงการเคมีทดแทน ที่ใช้น้ำมันพืชแทนน้ำมันดิบในการผลิตน้ำมันหล่อลื่น หรือน้ำมันเครื่อง ด้วยการเติมไฮโดรเจนลงไป สวทช. จะวิจัยพัฒนาให้คุณภาพน้ำมันเหมาะสมกับการเป็นน้ำมันหล่อลื่นและ5.โครงการ ACETYLENE BLACK คือการนำก๊าซ ACETYLENE มาเผาเพื่อให้ได้เขม่าดำในอุตสาหกรรมถ่านไฟฉาย โดย สวทช.จะช่วยเพิ่มคุณภาพเขม่าให้สูงขึ้น จนนำมาใช้ในอุตสาหกรรมโซลาเซลและแบตเตอร์รี่รถยนต์ในที่สุด อย่างไรก็ตาม บริษัท ไออาร์พีซียังมีอีก 30 โครงการที่จะดำเนินการในปีนี้ และคาดว่าภายใน 2 ปี สัดส่วนรายได้จากผลิตภัณฑ์ชนิดพิเศษต่างๆจะเพิ่มขึ้นเป็น 40% จากปัจจุบันที่มีสัดส่วน 20%ของรายได้ทั้งหมด โดยในปี 2554 ได้ตั้งงบ 1% ของรายได้ 2 แสนล้านบาท และตั้งเป้าว่าจะใช้งบลงทุน 1% ของรายได้ในแต่ละปี สำหรับการวิจัยและพัฒนาผลิตภัณฑ์ให้มีคุณภาพและมีประสิทธิภาพเพิ่มขึ้น
ด้านนายพีระวัฒน์ พุ่มทอง รองกรรมการผู้จัดการใหญ่พัฒนาธุรกิจ บริษัท ผลิตไฟฟ้าราชบุรีโฮลดิ้ง (RATCH) กล่าวว่า บริษัทย่อยของบริษัทที่ถือหุ้นอยู่ 99.99% จำนวน 2 แห่ง ได้รับการจัดสรรหุ้นที่เสนอขายต่อประชาชนในครั้งแรกของบริษัท Electricite du LaosGeneration Public Company (EDL Gen) โดยบริษัท ราชลาว เซอร์วิส ได้รับจัดสรรหุ้น 56.112 ล้านหุ้น และบริษัท RH International (Singapore) Corporation Pte. Ltd. ได้รับการจัดสรรหุ้นจำนวน 25 ล้านหุ้น รวมเป็นจำนวน 81.112 ล้านหุ้น ซึ่งคิดเป็นสัดส่วน 9.345% ของจำนวนหุ้นทั้งหมดของ EDL Gen รวมมูลค่า 43,364,615.19 เหรียญสหรัฐ หรือประมาณ 1,315,101,339.02 บาท
EDL Gen ดำเนินธุรกิจผลิตไฟฟ้าใน สปป.ลาว ถือหุ้นโดยรัฐวิสาหกิจการไฟฟ้าลาวในสัดส่วน 75% และเป็นหลักทรัพย์แรกที่จะนำเข้าซื้อขายในตลาดหลักทรัพย์ของ สปป.ลาว ที่จะเปิดทำการในวันที่ 11 ม.ค. 2554 โดยมีนโยบายจ่ายเงินปันผลในอัตราไม่ต่ำกว่า 50% ของกำไรสุทธิ การเข้าซื้อหุ้นสามัญของ EDL Gen ครั้งนี้ สอดคล้องกับแผนการขยายการลงทุนในต่างประเทศของบริษัท และแสดงถึงเจตนารมณ์ที่จะลงทุนระยะยาวใน สปป.ลาว ที่มีศักยภาพการขยายตัวด้านพลังงาน โดยการลงทุนดังกล่าวได้ใช้เงินทุนของบริษัท และบริษัทจะได้รับเงินปันผลตามสัดส่วนการลงทุน